Uznesenie Mestského súdu Bratislava III sp. zn. B1-36Cb/6/2022 z 17. 7. 2024

Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava III B1-36Cb/6/2022 1122201117 17. 07. 2024 JUDr. Ildikó Kohoutová ECLI:SK:MSBA3:2024:1122201117.2
Uznesenie Mestský súd Bratislava III v spore žalobcu: DESTACAR s.r.o., so sídlom Kremnička 3, 974 05 Banská Bystrica, IČO: 36 623 687, právne zast.: JUDr. Michal Matala, advokát, T.G.Masaryka 8, 984 01 Lučenec, proti žalovanému: KOOPERATIVA poisťovňa, a.s. Vienna Insurance Group, so sídlom Štefanovičova 4, 816 23 Bratislava, IČO: 00 585 441, o zaplatenie 268,05 EUR s príslušenstvom, takto rozhodol: I. Súd konanie z a s t a v u j e. II. Súd žalobcovi nárok na náhradu trov konania n e p r i z n á v a. III. Súd žalobcovi v r a c i a súdny poplatok za žalobu vo výške 6,50 EUR prostredníctvom Slovenskej pošty, a.s. po právoplatnosti tohto uznesenia. odôvodnenie: 1. Žalobca sa žalobou zo dňa 03.02.2022 domáhal, aby súd zaviazal žalovaného k úhrade sumy 268,05 EUR s príslušenstvom, titulom plnenia z poistnej zmluvy. 2. Dňa 25.06.2024 doručil tunajšiemu súdu žalobca podanie, ktorým zobral svoju žalobu v celom rozsahu späť z dôvodu úhrady dlžnej sumy žalovaným dňa 24.06.2024 a tiež náhrady trov konania, ktoré vznikli žalobcovi. 3. Podľa § 144 Civilného sporového poriadku (ďalej len „CSP“) žalobca môže vziať
žalobu späť.
4. Podľa § 145 ods. 1 CSP ak je žaloba vzatá späť celkom, súd konanie zastaví. 5. Podľa § 146 ods. 1 CSP súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 CSP alebo pojednávanie. 6. So zreteľom na dispozitívny úkon žalobcu, ktorým vzal svoju žalobu v celom rozsahu späť pred prvým pojednávaním, súd podľa citovaných zákonných ustanovení konanie zastavil (výrok I.). 7. Podľa § 262 ods. 1 CSP o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 8. Podľa § 256 ods. 1 CSP ak strana procesne zavinila zastavenie konania, súd prizná náhradu trov konania protistrane. 9. Vzhľadom na uvedené mal súd za to, že z procesného hľadiska zastavenie konania zavinil žalovaný. V zmysle § 256 ods. 1 CSP žalovanému vznikla povinnosť nahradiť žalobcovi trovy konania. Nakoľko žalovaný uhradil žalobcovi aj trovy konania, žalobca si nárok na náhradu trov konania neuplatnil. S
ohľadom na uvedené súd nárok na náhradu trov konania žalobcovi nepriznal, a to v súlade s článkom 17 základných princípov CSP (obdobne viď R 72/2018)[výrok II.]. 10. Podľa § 11 ods. 3 zákona č. 71/1992 Zb. o súdnych poplatkoch v znení neskorších predpisov (ďalej len ,,zákon č. 71/1992 Zb.“) poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 11. Podľa § 11 ods. 4 zákona č. 71/1992 Zb, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10,- EUR. Ak sa návrh vzal späť pred zaplatením poplatku, poplatok sa nevyrubuje. 12. Podľa § 11 ods. 6 písm. b) zákona č. 71/1992 Zb. súdy, orgány štátnej správy súdov, orgány prokuratúry, ktoré sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 13. Podľa § 11 ods. 11 zákona č. 71/1992 Zb. poplatok, ktorý sa má vrátiť podľa odsekov 4, 7 až 9 sa zaokrúhli na eurocenty nahor. 14. V predmetnej veci bol návrh žalobcu zobratý späť pred prvým pojednávaním vo veci samej. Žalobca zaplatil súdny poplatok za žalobu vo výške 16,50 EUR. 15. Súd s ohľadom na vyššie uvedené zákonné ustanovenia rozhodol o vrátení súdneho poplatku zaplateného za žalobu, kráteného o sumu 10,- EUR, teda vo výške 6,50 EUR, prostredníctvom Slovenskej pošty, a.s., po právoplatnosti tohto uznesenia (výrok III.) Poučenie: Proti tomuto uzneseniu vo výroku I. a II. možno podať odvolanie do 15 dní odo dňa jeho doručenia na Mestskom súde Bratislava III, písomne, v dvoch vyhotoveniach. Odvolanie bude predložené na rozhodnutie Krajskému súdu v Bratislave. V odvolaní sa má uviesť, ktorému súdu je určené, kto ho robí, ktorej veci sa týka , čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie musí byť podpísané a datované, musí byť predložené s potrebným počtom rovnopisov a s prílohami tak, aby jeden rovnopis zostal na súde a aby každá strana dostala jeden rovnopis, inak budú vyhotovené kópie odvolania a jeho príloh na trovy strany podávajúcej odvolanie. Exekúciu možno vykonať na návrh toho, kto je oprávnený požadovať splnenie nároku z exekučného titulu preto, že dobrovoľne nesplnil to, čo mu exekučný titul ukladá. Z dôvodov podľa osobitného predpisu môže návrh podať aj Justičná pokladnica (§ 48 ods. 2 zák. č. 233/1995 Z.z. -Exekučný poriadok). Proti tomuto uzneseniu vo výroku III. nie je prípustné odvolanie.

